ประวัติของ ฟาร์มโชคชัย
ถ้าถามว่าที่ไหนในประเทศไทยที่มีกลิ่นอายของคาวบอยบ้าง หนึ่งในนั้นต้องมีฟาร์มโชคชัยอยู่ด้วย รู้ไหมว่า ฟาร์มโชคชัย แต่เดิมนั้นเริ่มต้นมาจากธุรกิจรับเหมาก่อสร้าง ก่อนที่จะมาเป็นฟาร์มโคนมที่ใหญ่ที่สุดในประเทศไทย เรื่องนี้มีที่มาที่ไปเป็นยังไง ลงทุนแมนจะเล่าให้ฟัง
10 ก.ค. 2561

ประวัติของ ฟาร์มโชคชัย / โดย ลงทุนแมน
ถ้าถามว่าที่ไหนในประเทศไทยที่มีกลิ่นอายของคาวบอยบ้าง
หนึ่งในนั้นต้องมีฟาร์มโชคชัยอยู่ด้วย
รู้ไหมว่า ฟาร์มโชคชัย แต่เดิมนั้นเริ่มต้นมาจากธุรกิจรับเหมาก่อสร้าง
ก่อนที่จะมาเป็นฟาร์มโคนมที่ใหญ่ที่สุดในประเทศไทย
เรื่องนี้มีที่มาที่ไปเป็นยังไง ลงทุนแมนจะเล่าให้ฟัง
ฟาร์มโชคชัยก่อตั้งในปี 2500 โดยคุณโชคชัย บูลกุล ตั้งอยู่ที่อำเภอปากช่อง จังหวัดนครราชสีมา คุณโชคชัย เป็นผู้ที่ชื่นชอบวิถีชีวิตแบบคาวบอยมาตั้งแต่เด็กและใฝ่ฝันจะเห็นฝูงโคตัวใหญ่ พร้อมกับเห็นฝูงม้าที่มีคาวบอยขี่
อย่างไรก็ตาม ในช่วงแรกนั้นคุณโชคชัยทำธุรกิจรับเหมาก่อสร้าง จัดหาเครื่องจักรกล และอุปกรณ์ก่อสร้างให้แก่กองทัพอากาศอเมริกัน
จนในปี 2512 บริษัทได้บุกเบิกกิจการฟาร์มโคเนื้อ
จนถึงปี 2519 ฟาร์มโชคชัยประสบปัญหาการผลิต ทำให้กิจการต้องผันตัวเองเข้าสู่ธุรกิจโคนม จนได้สร้างโรงงานแปรรูปผลิตภัณฑ์นมขึ้น
ในช่วงปี 2535 โรงงานแปรรูปผลิตภัณฑ์นมเจอวิกฤตอีกครั้ง จนกลุ่มฟาร์มโชคชัยมีหนี้สินกว่า 500 ล้านบาท ทำให้ต้องตัดใจขายธุรกิจแปรรูปผลิตภัณฑ์นมออกไปเพื่อนำเงินมาชำระหนี้สินในปี 2537
โดยคงไว้แต่เพียงธุรกิจหลักคือ ฟาร์มโคนม
ช่วงนั้นเป็นช่วงเวลาที่ทางคุณโชค บูลกุล ลูกชายของคุณโชคชัย บูลกุล ได้เข้ามาบริหารงานต่อจากคุณพ่อ
คุณโชคเข้ามาทำการปฏิรูประบบจัดการของฟาร์มโชคชัย โดยการพยายามสร้างรายได้ให้แก่กลุ่มฟาร์มโชคชัยผ่านการสร้างมูลค่าเพิ่มของสินค้า
ปัจจุบัน ฟาร์มโชคชัย ทำธุรกิจลักษณะการท่องเที่ยวเชิงเกษตร มีกิจกรรมสันทนาการ มีร้านอาหารและที่พักให้บริการนักท่องเที่ยว ซึ่งแต่ละปีนักท่องเที่ยวมาเที่ยวไม่ต่ำกว่าปีละ 240,000 คน และนับเป็นฟาร์มโคนมที่ใหญ่ที่สุดในประเทศไทยบนเนื้อที่กว่า 20,000 ไร่ มีแม่พันธุ์โคนมถึง 3,000 ตัว
รายได้ บริษัท ฟาร์มโชคชัย จำกัด ทำธุรกิจฟาร์มโคนมครบวงจร
ปี 2560 รายได้ 130 ล้านบาท
รายได้ บริษัท โชคชัยฟาร์มโปรดิวซ์ จำกัด ทำธุรกิจผลิตไอศกรีมและนมพาสเจอร์ไรส์อาหารและเครื่องดื่ม
ปี 2560 รายได้ 170 ล้านบาท
บริษัท โชคชัยอินเตอร์เนชั่นแนล จำกัด ทำธุรกิจอสังหาริมทรัพย์
ปี 2560 รายได้ 91 ล้านบาท
บริษัท โชคชัยฟู้ด แอนด์ เรสโทรองท์ จำกัด ทำธุรกิจสเต็กเฮาส์
ปี 2560 รายได้ 97 ล้านบาท
บริษัท โชคชัยแรนช์ จำกัด ทำธุรกิจอุตสาหกรรมอาหารสัตว์
ปี 2560 รายได้ 94 ล้านบาท
บริษัท โชคชัยแรนช์รีสอร์ท จำกัด ทำธุรกิจท่องเที่ยว รีสอร์ตและที่พัก
ปี 2560 รายได้ 176 ล้านบาท
รายได้รวมของกลุ่มฟาร์มโชคชัยมีจำนวนกว่า 758 ล้านบาท
ปิดท้ายด้วยข้อมูลที่น่าสนใจคือ ฟาร์มโชคชัยนั้นอดีตเคยเป็นเจ้าของแบรนด์นมสดฟาร์มโชคชัย
แต่หลังจากที่ขายธุรกิจนมสดไปให้ผู้อื่น ทำให้ในตอนนี้นมสดฟาร์มโชคชัยไม่ได้เกี่ยวข้องกับฟาร์มโชคชัยเลย แม้จะยังคงใช้ชื่อเดียวกันก็ตาม
และต่อมาฟาร์มโชคชัยจึงได้มีแบรนด์ผลิตภัณฑ์นมชื่อใหม่ของตัวเองที่เราเคยเห็นกันในชื่อ Umm!..Milk หรือ อืมม!..มิลค์ นั่นเอง
----------------------
ติดตามฟาร์มโชคชัยกันแล้ว ติดตามเรื่องที่น่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-
-
[8162].